Miért kárhoznak el az emberek?

Tegyük fel, hogy egy szürke, borongós hétfő reggel elcsap egy busz. Egyből megszólal az agyamban lakó kis pesszimista énem:

- Megmondtam, hogy fel sem kellett volna kelni!

Majd önelégülten hozzáteszi:

-Mindig is utáltam a hétfőt!

Még tépelődöm tragikus sorsomon, amikor egy angyal unott arccal közli velem a jó hírt:

- Van három kívánságod.

- Élni szeretnék még egy kicsit! – mondom az első kívánságomat.

- Mindenki élni akar – morogja az orra alatt az angyal. – Meghaltál! Nyugodj bele! Nem szerepel a munkaköri leírásomban, hogy minden jöttmentet feltámasszak. Ha végeztünk, én megyek is.

- Ne, ne! Van még kívánságom! – Eszembe jut, hogy a szüleim mindig elrángattak templomba, és megpróbálták belém nevelni a hitet. Így hát kinyögöm:

- A mennyországba akarok kerülni!

Az angyal megint a szemét forgatja.

- Azt hiszed, hogyha a pokolba kerülnél, kapnál ilyen lehetőséget?! A három kívánság ajándék! Már eldöntötték, hogy megmenekül a lelked.

Töröm a fejem egy következő kérésen.

- Legyen világbéke!

- Tudod, hogy milyen nehéz ezt elintézni? Már próbáltuk többször is, de az emberek végül mindig egymásnak ugrottak! Ezt nem kívánhatod!

Látszik rajta, hogy nagyon mehetnékje van.

- Emlékezzenek rám az emberek!

- Erről még életedben kellett volna gondoskodnod! – mondja eléggé lesajnálóan.

- A szeretteim legyenek boldogak!

- Nyugi, csámcsognak egy kicsit azon, hogy milyen béna voltál, elüttetted magad egy busszal, de aztán ugyanolyan boldogok lesznek, mint voltak!

Az angyal egyre sűrűbben nézegeti az óráját.

– Végeztünk? Mehetek? Tíz órakor meghal az amerikai elnök, és azt igazán nem kellene lekésnem!

Én is kezdem elveszíteni a türelmem. Sorolom tovább az óhajaimat.

- Ne legyen éhezés!

- Sajnos ez lehetetlen!

- Ne haljon meg az elnök!

- Nem fogom felborítani az ütemtervemet miattad!

- Szeretnék újjászületni!

- Ez nem így megy! Csak egy dobásod van. Illetve, volt.

- Meg akarom érteni az univerzumot!

- Ez a világ végtelen nagy, és elképzelhetetlenül összetett. A mindenség titkát még én sem tudom! Neked biztosan nem férne bele abba a pöttöm agyadba – hadarja egy szuszra.

- A mennyországban vannak sportkocsik? Mert ha igen, szeretnék egyet!

- Az üdvözülés a lélek felemelkedése, az abszolút jó, a tökéletes boldogság! A sportkocsikkal meg csak a baj van. A világon nincs annyi benzin, hogy mindenkinek a sportkocsiját lehessen tankolni! Meg az a sok kipufogógáz… Miért akar mindenki sportkocsit? Miért? A mennyországba?! Kezd elegem lenni belőletek emberekből!

- A halálom után szeretnék találkozni a barátaimmal! – ordítom kétségbeesetten.

- Persze, persze, hogy mutogasd nekik a sportkocsidat, mi?! Na, meg, ahogy elnézem a barátaidat, ők a pokolra fognak jutni.

- Akkor küldj engem is a pokolra! – vágom oda neki dacosan.

- Na, végre egy teljesíthető kívánság!

Most pedig a halálból és a szenvedésből szólok vissza a nagy emberi társadalomhoz! Hogy elkerülni a tragikus eseteket és borzalmas végkifejletű sorsot és a legrosszabbat, amit csak el tudok képzelni, nehéz. Ezért csak egy tanáccsal tudok szolgálni. Ne keljetek fel hétfő reggel!